               AN COIMISIÚN EORPACH
            An Bhruiséil,11.8.2021
            COM(2021) 473 final
            2021/0267(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse a leasú (Ciste Sóisialta na hEorpa Plus (CSE+))
            (Téacs atá ábhartha maidir le LEE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhchoiste LEE i gcomhar leis an gCinneadh ón gComhchoiste a bhfuil sé beartaithe a ghlacadh agus a bhaineann le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

               2.Comhthéacs an togra

               2.1.Comhaontú LEE

               Leis an gComhaontú ar an Limistéar Eorpach Eacnamaíoch (‘Comhaontú LEE’) ráthaítear cearta agus oibleagáidí comhionanna laistigh den Mhargadh Inmheánach do shaoránaigh agus d’oibreoirí eacnamaíocha in LEE. Déantar foráil ann maidir le cuimsiú reachtaíochta de chuid an Aontais lena gcumhdaítear na ceithre shaoirse ar fud na 30 Stát in LEE, mar atá na Ballstáit den Aontas, an Iorua, an Íoslainn agus Lichtinstéin. Thairis sin, cumhdaítear le Comhaontú LEE comhar i réimsí tábhachtacha eile amhail taighde agus forbairt, oideachas, beartas sóisialta, an comhshaol, cosaint tomhaltóirí, turasóireacht agus cultúr, a dtugtar beartais ‘tionlacain agus chothrománacha’ orthu i dteannta a chéile. Tháinig an Comhaontú i bhfeidhm an 1 Eanáir 1994. Is páirtí sa Chomhaontú é an tAontas Eorpach in éineacht lena Bhallstáit.

               2.2.Comhchoiste LEE

               Tá Comhchoiste LEE freagrach as Comhaontú LEE a bhainistiú. Is fóram é chun tuairimí a bhaineann le feidhmiú Chomhaontú LEE a mhalartú. Is de chomhthoil a ghlactar cinntí an Chomhchoiste. I gcomhréir le Conradh Liospóin, is í an tSeirbhís Eorpach Gníomhaíochta Seachtraí atá freagrach as ábhair LEE a chomhordú ar thaobh an Aontais.

               2.3.An gníomh atá beartaithe ag Comhchoiste LEE

               Táthar ag súil go nglacfaidh Comhchoiste LEE an Cinneadh ó Chomhchoiste LEE (‘an gníomh atá beartaithe’) maidir le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse.

               Is é is cuspóir don ghníomh atá beartaithe comhar na bPáirtithe Conarthacha i gComhaontú LEE a leathnú chun rannpháirtíocht Stáit CSTE LEE i gCiste Sóisialta na hEorpa Plus (CSE+) a chumhdach. Dá bhrí sin, déanfar Rialachán (AE) 2021/1057 ó Pharlaimint na hEorpa agus ón gComhairle an 24 Meitheamh 2021 lena mbunaítear Ciste Sóisialta na hEorpa Plus (CSE+) agus lena n‑aisghairtear Rialachán (AE) Uimh. 1296/2013
                  1
                a ionchorprú i gComhaontú LEE.

                  Ós rud é nár léirigh Lichtinstéin gur spéis léi a bheith rannpháirteach i gCiste Sóisialta na hEorpa Plus (CSE+), baineann an dréacht-Chinneadh ó Chomhchoiste LEE leis an Iorua agus an Íoslainn amháin.

               I gcomhréir le beartas buiséadach an Aontais, ní féidir a bheith rannpháirteach in aon chor i ngníomhaíocht de chuid an Aontais go dtí go n‑íocfar an ranníocaíocht airgeadais chomhfhreagrach. Is féidir an ranníocaíocht a dhéanamh, áfach, tar éis ghlacadh an dréacht-Chinnidh seo ón gComhairle agus tar éis don Choimisiún Eorpach glao an Aontais ar chistí a bhunú agus é a chur faoi bhráid Stáit CSTE LEE.

               Dá bhrí sin, chun an bhearna a líonadh le haghaidh na tréimhse idir an 1 Eanáir 2021 agus an t-am a gheofar an ranníocaíocht thuasluaite, beidh feidhm chúlghabhálach ag an dréacht-Chinneadh ón gComhchoiste ón 1 Eanáir 2021 ar aghaidh. Leis an éifeacht chúlghabhálach sin, ní dhéantar difear do chearta ná d’oibleagáidí na ndaoine lena mbaineann, agus déantar prionsabal an ionchais dhlisteanaigh a urramú.

               Beidh an gníomh atá beartaithe ina cheangal ar na páirtithe i gcomhréir le hAirteagail 103 agus 104 de Chomhaontú LEE.

               3.An seasamh atá le glacadh thar ceann an Aontais

               Cuireann an Coimisiún an dréacht-Chinneadh ó Chomhchoiste LEE faoi bhráid na Comhairle lena ghlacadh mar sheasamh an Aontais. Tá súil ag an gCoimisiún é a chur i láthair Chomhchoiste LEE a luaithe is féidir.

               Maidir le hábhar agus cineál dhréacht an Chinnidh ó Chomhchoiste LEE atá i gceangal, téitear thar an méid ar féidir a mheas nach bhfuil ann ach coigeartuithe teicniúla de réir Airteagal 1(3) de Rialachán Uimh. 2894/94 ón gComhairle. Is í an Chomhairle, dá bhrí sin, a bhunóidh seasamh an Aontais.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  2
               .

               4.1.2.Feidhm maidir leis an gcás seo

               Is comhlacht é Comhchoiste LEE a cuireadh ar bun le comhaontú, eadhon Comhaontú LEE. An gníomh a iarrtar ar Chomhchoiste LEE a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagail 103 agus 104 de Chomhaontú LEE.

               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe. Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe i gcomhar le hAirteagal 1(3) de Rialachán Uimh. 2894/94 ón gComhairle maidir le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch.

               4.2.Bunús dlí substainteach

               4.2.1.Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte.

               Maidir le gníomh atá beartaithe a bhfuil roinnt cuspóirí éagsúla á saothrú leis ag an am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na bunúis chomhfhreagracha dlí áirithe a áireamh sa bhunús dlí substainteach atá le cinneadh faoi Airteagal 218(9) CFAE.

               4.2.2.Feidhm maidir leis an gcás seo

               Comhfhreagróidh an bunús dlí substainteach atá leis an gcinneadh atá beartaithe don bhunús dlí substainteach atá leis an ngníomh dlí a dhéanann sé a ionchorprú i gComhaontú LEE.

               Tá Ciste Sóisialta na hEorpa Plus (CSE+) bunaithe ar Theidil ‘Saorghluaiseacht Daoine, Seirbhísí agus Caipitil’, ‘Fostaíocht’, ‘Beartas Sóisialta’, ‘Ciste Sóisialta na hEorpa’, ‘Oideachas, Gairmoiliúint, an Óige agus Spórt’ agus ‘Comhtháthú Eacnamaíoch, Sóisialta agus Críochach’ CFAE (pointe (d) d’Airteagal 46, Airteagal 149, pointe (a) d’Airteagal 153(2), Airteagal 164, an tríú mír d’Airteagal 175, agus Airteagal 349 CFAE).

               Dá bhrí sin, tá na forálacha seo a leanas sa bhunús dlí substainteach atá leis an gcinneadh atá beartaithe: Pointe (d) d’Airteagal 46, Airteagal 149, pointe (a) d’Airteagal 153(2), Airteagal 164, an tríú mír d’Airteagal 175, agus Airteagal 349 CFAE.

               4.3.Conclúid

               Ba cheart pointe (d) d’Airteagal 46, Airteagal 149, pointe (a) d’Airteagal 153(2), Airteagal 164, an tríú mír d’Airteagal 175, agus Airteagal 349 CFAE, i gcomhar le hAirteagal 218(9) CFAE agus Airteagal 1(3) de Rialachán Uimh. 2894/94 ón gComhairle maidir le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch a bheith ina mbunús dlí leis an gcinneadh atá beartaithe.

               5.Impleachtaí Buiséadacha

                  Déanfaidh an Iorua agus an Íoslainn ranníocaíocht i leith Bhuiséad an Aontais. Socrófar an méid cruinn i gcomhréir le forálacha Chomhaontú LEE, tar éis ghlacadh an dréacht-Chinnidh seo ón gComhairle.

               6.Foilsiú an ghnímh atá beartaithe

               Le gníomh Chomhchoiste LEE, leasófar Prótacal 31 a ghabhann le Comhaontú LEE maidir le comhar i réimsí ar leith lasmuigh de na ceithre shaoirse, agus dá bhrí sin is gníomh é is iomchuí a fhoilsiú in Iris Oifigiúil an Aontais Eorpaigh tar éis a ghlactha.

               2021/0267 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse a leasú

                  (Ciste Sóisialta na hEorpa Plus (CSE+))

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh agus go háirithe pointe (d) d’Airteagal 46, Airteagal 149, pointe (a) d’Airteagal 153(2), , Airteagal 164, an tríú mír d’Airteagal 175, agus Airteagal 349 CFAE, i gcomhar le hAirteagal 218(9) de,

               Ag féachaint do Rialachán (CE) 2894/94 ón gComhairle an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch
                  3
               , agus go háirithe Airteagal 1(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú ar an Limistéar Eorpach Eacnamaíoch
                  4
                (‘Comhaontú LEE’) i bhfeidhm an 1 Eanáir 1994.

               (2)De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE, inter alia, a leasú, Prótacal ina bhfuil forálacha maidir le comhar i réimsí ar leith lasmuigh de na ceithre shaoirse.

               (3)Tá Rialachán (AE) 2021/1057 ó Pharlaimint na hEorpa agus ón gComhairle
                  5
                le hionchorprú i gComhaontú LEE.

               (4)Ba cheart, dá bhrí sin, Prótacal 31 (maidir le comhar i réimsí ar leith lasmuigh de na ceithre shaoirse) a ghabhann le Comhaontú LEE a leasú dá réir sin.

               (5)Ba cheart, dá bhrí sin, seasamh an Aontais i gComhchoiste LEE a bheith bunaithe ar an dréacht-Chinneadh ó Chomhchoiste LEE a leagtar amach san Iarscríbhinn a ghabhann leis an gCinneadh seo,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh, thar ceann an Aontais laistigh de Chomhchoiste LEE i ndáil leis an leasú atá beartaithe ar Phrótacal 31 a ghabhann le Comhaontú LEE, (maidir le comhar i réimsí ar leith lasmuigh de na ceithre shaoirse), beidh sé bunaithe ar an dréachtchinneadh ó Chomhchoiste LEE atá i gceangal leis an gCinneadh seo.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 231, 30.6.2021, lch. 21

                     (2)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C‑399/12, ECLI:EU:C:2014:2258, míreanna 61 go 64.

                     (3)

                        IO L 305, 30.11.1994, lgh. 6‑8.

                     (4)

                        IO L 1, 3.1.1994, lch. 3.

                     (5)

                        Rialachán (AE) 2021/1057 ó Pharlaimint na hEorpa agus ón gComhairle an 24 Meitheamh 2021 lena mbunaítear Ciste Sóisialta na hEorpa Plus (CSE+) agus lena n‑aisghairtear Rialachán (AE) Uimh. 1296/2013, IO L 231, 30.6.2021, lch. 21

    ---documentbreak---

               AN COIMISIÚN EORPACH
            An Bhruiséil,11.8.2021
            COM(2021) 473 final
            IARSCRÍBHINN
            a ghabhann leis an
            Togra le haghaidh CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse a leasú (Ciste Sóisialta na hEorpa Plus (CSE+))

               IARSCRÍBHINN

               CINNEADH Ó CHOMHCHOISTE LEE

               Uimh. […]

               an […]

               lena leasaítear Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

               TÁ COMHCHOISTE LEE,

               Ag féachaint don Chomhaontú ar an Limistéar Eorpach Eacnamaíoch (‘Comhaontú LEE’), agus go háirithe Airteagail 86 agus 98 de,

               De bharr an mhéid seo a leanas:

               (1)Is iomchuí comhar na bPáirtithe Conarthacha i gComhaontú LEE a leathnú chun Rialachán (AE) 2021/1057 ó Pharlaimint na hEorpa agus ón gComhairle an 24 Meitheamh 2021 lena mbunaítear Ciste Sóisialta na hEorpa Plus (CSE+) agus lena n‑aisghairtear Rialachán (AE) Uimh. 1296/2013
                  1
                a chumhdach.

               (2)Maidir le rannpháirtíocht Stáit CSTE sna gníomhaíochtaí atá mar thoradh ar Rialachán (AE) 2021/1057, is iomchuí go gcuirfear an rannpháirtíocht sin ar bun ón 1 Eanáir 2021, gan beann ar an tráth a ghlacfar an Cinneadh seo nó má thugtar fógra maidir le comhlíonadh na gceanglas bunreachtúil le haghaidh an Chinnidh seo, más ann dóibh, tar éis an 10 Iúil 2021.

               (3)Ba cheart eintitis a bunaíodh i Stáit CSTE a bheith i dteideal páirt a ghlacadh i ngníomhaíochtaí lena gcuirfear tús roimh theacht i bhfeidhm an Chinnidh seo. Na costais a thabhaítear i leith na ngníomhaíochtaí sin, a gcuirtear tús lena gcur chun feidhme tar éis an 1 Eanáir 2021, is féidir a mheas gur costais iad atá incháilithe faoi na coinníollacha céanna is infheidhme maidir leis na costais a thabhaíonn eintitis a bunaíodh i mBallstáit den Aontas ar choinníoll go dtiocfaidh an Cinneadh seo i bhfeidhm roimh dheireadh na gníomhaíochta lena mbaineann.

               (4)I gComhaontú LEE agus go háirithe in Airteagal 81 de, leagtar amach coinníollacha maidir le rannpháirtíocht Stáit CSTE agus rannpháirtíocht a n‑institiúidí, a ngnóthas, a n‑eagraíochtaí agus a náisiúnach i gcláir an Aontais Eorpaigh.

               (5)Ba cheart, dá bhrí sin, Prótacal 31 a ghabhann le Comhaontú LEE a leasú chun go mbeidh an comhar leathnaithe sin ann ón 1 Eanáir 2021,

               TAR ÉIS AN CINNEADH SEO A GHLACADH:

               Airteagal 1

               Leasaítear Airteagal 15 de Phrótacal 31 a ghabhann le Comhaontú LEE mar a leanas:

               1.Cuirtear an méid seo a leanas isteach i mír 8:

               ‘-32021 R 1057: Rialachán (AE) 2021/1057 ó Pharlaimint na hEorpa agus ón gComhairle an 24 Meitheamh 2021 lena mbunaítear Ciste Sóisialta na hEorpa Plus (CSE+) agus lena n‑aisghairtear Rialachán (AE) Uimh. 1296/2013 (IO L 231, 30.6.2021, lch. 21).

               Na costais a thabhaítear i leith na ngníomhaíochtaí a gcuirtear tús lena gcur chun feidhme tar éis an 1 Eanáir 2021, is féidir a mheas gur costais iad atá incháilithe amhail ó dháta tosaigh na gníomhaíochta a shocraítear sa chomhaontú deontais nó sa chinneadh deontais lena mbaineann, faoi na coinníollacha a leagtar síos ann, ar choinníoll go dtiocfaidh Cinneadh Uimh. XX/2021 ó Chomhchoiste LEE an xx 2021 [an Cinneadh seo] i bhfeidhm roimh dheireadh na gníomhaíochta.

               Ní bheidh Stáit CSTE rannpháirteach ach sa tsraith maidir le Fostaíocht agus Nuálaíocht Shóisialta den chlár.

               Díolmhófar Lichtinstéin ó bheith rannpháirteach sa chlár seo agus ón ranníocaíocht airgeadais a bhaineann leis.’

               2.Cuirtear an méid seo a leanas in ionad théacs mhír 5:

               ‘Beidh Stáit CSTE rannpháirteach sna gníomhaíochtaí Comhphobail dá dtagraítear sa chéad fhleasc de mhír 8 amhail ón 1 Eanáir 1999, sna gníomhaíochtaí dá dtagraítear sa dara fleasc amhail ón 1 Eanáir 2003, sna gníomhaíochtaí dá dtagraítear sa tríú fleasc amhail ón 1 Eanáir 2014 agus sna gníomhaíochtaí dá dtagraítear sa cheathrú fleasc amhail ón 1 Eanáir 2021.’

               Airteagal 2

               Tiocfaidh an Cinneadh seo i bhfeidhm an lá tar éis an fhógra dheireanaigh faoi Airteagal 103(1) de Chomhaontú LEE
                  2*.

               Beidh feidhm aige ón 1 Eanáir 2021.

               Airteagal 3

               Foilseofar an Cinneadh seo i Roinn LEE, agus i bhForlíonadh LEE, d’Iris Oifigiúil an Aontais Eorpaigh.

               Arna dhéanamh sa Bhruiséil, […].

                  Thar ceann Chomhchoiste LEE

                  An tUachtarán

                  […]

                  Rúnaithe

                  Chomhchoiste LEE

                  […]

                     (1)

                        IO L 231, 30.6.2021, lch. 21

                     (2)
                  *
                        [Ní shonraítear aon cheanglas bunreachtúil.] [Sonraítear ceanglais bhunreachtúla.]


               AN COIMISIÚN EORPACH
            An Bhruiséil,13.12.2021
            COM(2021) 783 final
            2021/0412(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú Eatramhach Comhlachais Eora-Mheánmhara maidir le Trádáil agus Comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne (PA) um an mBruach Thiar agus Stráice Gaza, den pháirt eile, a mhéid a bhaineann le síneadh a chur le Plean Gníomhaíochta AE – Údarás na Palaistíne

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Chomhchoiste a bunaíodh leis an gComhaontú Eatramhach Comhlachais Eora-Mheánmhara maidir le Trádáil agus Comhar (‘an Comhaontú Eatramhach Comhlachais’) idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne (PA) um an mBruach Thiar agus Stráice Gaza, den pháirt eile, a mhéid a bhaineann le moladh a bhfuil sé beartaithe é a ghlacadh maidir le síneadh a chur le Plean Gníomhaíochta AE – Údarás na Palaistíne.

               2.Comhthéacs an togra

               2.1.An Comhaontú Eatramhach Comhlachais

               I ndáil leis an gComhaontú Eatramhach Comhlachais maidir le Trádáil agus Comhar idir an tAontas agus Eagraíocht Shaoirse na Palaistíne (PLO) thar ceann Údarás na Palaistíne (‘an Comhaontú’) ó bhí 1997 ann, is é an bunús dlí don chaidreamh déthaobhach idir an tAontas Eorpach agus agus Údarás na Palaistíne (PA). Déantar foráil leis an gcomhaontú maidir le rochtain saor ó dhleacht ar mhargaí an Aontais le haghaidh earraí tionsclaíocha na Palaistíne, agus maidir le deireadh a chur le taraifí ar onnmhairí de chuid an Aontais chuig an bPalaistín
                  1* de réir a chéile thar thréimhse 5 bliana. De bhun Airteagal 1, tá sé d’aidhm ag an gComhaontú:

               –creat iomchuí a sholáthar le haghaidh idirphlé cuimsitheach, lena bhféadfar forbairt a dhéanamh ar dhlúthchaidreamh idir na Páirtithe.

               –na coinníollacha a bhunú maidir le léirscaoileadh céimnitheach na trádála.

               –forbairt caidrimh chothroim eacnamaíoch agus shóisialta a chothú idir na Páirtithe trí bhíthin idirphlé agus comhair.

               –rannchuidiú le forbairt shóisialta agus eacnamaíoch an Bhruaigh Thiar agus Stráice Gaza.

               –comhar réigiúnach a spreagadh d’fhonn cómhaireachtáil shíochánta agus cobhsaíocht eacnamaíoch pholaitiúil a chomhdhlúthú.

               –comhar a chur chun cinn i réimsí eile a bhfuil leas coiteann acu iontu.

               Tháinig an Comhaontú i bhfeidhm an 1 Iúil 1997.

               2.2.An Comhchoiste

               Bunaítear an Comhchoiste in Airteagal 63 den Chomhaontú Eatramhach Comhlachais. Tá an chumhacht aige cinntí a dhéanamh sna cásanna dá bhforáiltear sa Chomhaontú chomh maith le cásanna eile inar gá cinneadh a dhéanamh chun na cuspóirí a leagtar amach iontu a bhaint amach. Beidh na cinntí a dhéanfar ina gceangal ar na Páirtithe. I gcomhréir leis na coinníollacha a leagtar síos sna Rialacha Nós Imeachta, beidh oifig Chathaoirleach an Chomhchoiste ag an Aontas Eorpach agus ag Údarás na Palaistíne ar bhonn idirmhalartach agus tiocfaidh sé le chéile uair amháin sa bhliain agus nuair is gá ar thionscnamh a Chathaoirligh.

               2.3.An gníomh atá beartaithe ag an gComhchoiste

               Tá an Comhchoiste le moladh a ghlacadh maidir le síneadh a chur le Plean Gníomhaíochta AE – Údarás na Palaistíne (‘an gníomh atá beartaithe’). I gcomhréir le hAirteagal 10 de Rialacha Nós Imeachta an Chomhchoiste, glacfar an moladh trí bhíthin nós imeachta i scríbhinn.

               Is é is cuspóir don ghníomh atá beartaithe síneadh 3 bliana a chur le bailíocht Phlean Gníomhaíochta AE – Údarás na Palaistíne chun a áirithiú go leanfar den chomhar idir an dá pháirtí. Beidh an gníomh atá beartaithe ina cheangal ar na páirtithe i gcomhréir le hAirteagal 63 den Chomhaontú Eatramhach Comhlachais, lena bhforáiltear go bhféadfaidh an Comhchoiste cinntí a dhéanamh mar aon le moltaí iomchuí.

               3.An seasamh atá le glacadh thar ceann an Aontais

               An seasamh atá le glacadh ag an Aontas Eorpach sa Chomhchoiste a bunaíodh leis an gComhaontú Eatramhach Comhlachais maidir le moladh a ghlacadh i dtaca le síneadh 3 bliana a chur le Plean Gníomhaíochta AE – Údarás na Palaistíne, tá sé bunaithe ar théacs an mholta atá i gceangal leis an gCinneadh seo.

               Tá saibhreas agus beogacht an chaidrimh idir an tAontas Eorpach agus Údarás na Palaistíne deimhnithe arís agus arís eile ag an dá pháirtí agus go bhfuil siad lántiomanta d’fhorbairt leanúnach an chaidrimh sin i ngach réimse a bhaineann leis an leas frithpháirteach.

               Dá bhrí sin, gabhann sé le leas na bPáirtithe é síneadh a chur leis an bPlean Gníomhaíochta.

               4.Bunús dlí

               4.1.An bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtóir an Aontais Eorpaigh’
                  2
               .

               4.1.2.Feidhm maidir leis an gcás seo

               Is comhlacht é an Comhchoiste a bunaíodh le comhaontú, is é sin an Comhaontú Eatramhach Comhlachais.

               An gníomh a iarrtar ar an gComhchoiste a ghlacadh, is gníomh é a bhfuil éifeachtaí dlíthiúla leis.

               Tá éifeachtaí dlíthiúla ag an ngníomh atá beartaithe toisc go gcuirfidh sé síneadh 3 bliana le Plean Gníomhaíochta AE – Údarás na Palaistíne atá ann faoi láthair.

               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach do chinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Baineann príomhchuspóir agus príomhábhar an ghnímh atá beartaithe le comhar le tríú tír faoi chuimsiú comhaontú eatramhach comhlachais, comhaontú arna ghlacadh ar bhonn Airteagail 207 agus 209 CFAE atá ann faoi láthair, agus Bheartas Comharsanachta na hEorpa.

               Dá bhrí sin, is iad Airteagail 207 agus 209 CFAE bunús dlí substainteach an chinnidh atá beartaithe.

               4.3.Conclúid

               Ba cheart Airteagail 207 agus 209 i gcomhar le hAirteagal 218(9) CFAE a bheith ina mbunús dlí don chinneadh atá beartaithe.

               5.Foilsiú an ghnímh atá beartaithe

               Ós rud é go leasófar le gníomh an Chomhchoiste fad Phlean Gníomhaíochta AE – Údarás na Palaistíne, is iomchuí é a fhoilsiú in Iris Oifigiúil an Aontais Eorpaigh tar éis a ghlactha, i gcomhréir le Rialacha Nós Imeachta Chomhchoiste AE – Údarás na Palaistíne.

               2021/0412 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú Eatramhach Comhlachais Eora-Mheánmhara maidir le Trádáil agus Comhar idir an Comhphobal Eorpach, de pháirt,
                  agus Eagraíocht Shaoirse na Palaistíne (PLO) ar mhaithe le hÚdarás na Palaistíne (PA) um an mBruach Thiar agus Stráice Gaza, den pháirt eile,
                  a mhéid a bhaineann le síneadh a chur le Plean Gníomhaíochta AE – Údarás na Palaistíne

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 207 agus 209 de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)I ndáil leis an gComhaontú Eatramhach Comhlachais Eora-Mheánmhara maidir le Trádáil agus Comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile, thug an tAontas i gcrích é le Cinneadh ón gComhairle an 24 Feabhra 1997 agus tháinig sé i bhfeidhm an 1 Iúil 1997,

               (2)Tá na Páirtithe d’aon tuairim go léiríonn an Plean Gníomhaíochta Comhpháirtíocht Phribhléideach AE-Údarás na Palaistíne i gcónaí, agus comhaontaíonn siad chun tacú le cur chun feidhme an Chomhaontaithe Eatramhaigh Comhlachais Eora-Mheánmhara,

               (3)De bhun Airteagal 63 den Chomhaontú, féadfaidh an Comhchoiste cinntí a ghlacadh agus moltaí iomchuí a dhéanamh,

               (4)Tá an Comhchoiste leis an moladh a ghlacadh maidir le síneadh 3 bliana a chur le Plean Gníomhaíochta AE – Údarás na Palaistíne trí nós imeachta i scríbhinn,

               (5)Is iomchuí an seasamh atá le glacadh thar ceann an Aontais sa Chomhchoiste a bhunú, ós rud é go mbeidh éifeachtaí dlíthiúla ag an moladh sin,

               (6)Leis an síneadh 3 bliana a chuirfear leis an bPlean Gníomhaíochta beidh deis iomlán ag na Páirtithe an comhar eatarthu a fhorbairt sna blianta amach romhainn, lena n‑áirítear trí chaibidlíocht a d’fhéadfaí a dhéanamh ar thosaíochtaí.

               TAR ÉIS AN CINNEADH SEO A GHLACADH:

               Airteagal 1

               I ndáil le seasamh an Aontais sa Chomhchoiste a bunaíodh leis an gComhaontú Eatramhach Comhlachais Eora-Mheánmhara maidir le Trádáil agus Comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne (PA) um an mBruach Thiar agus Stráice Gaza, den pháirt eile, a mhéid a bhaineann le síneadh a chur le Plean Gníomhaíochta BCE (Beartas Comharsanachta na hEorpa)AE-Údarás na Palaistíne, beidh sé bunaithe ar an dréachtmholadh ón gComhchoiste atá i gceangal leis an gCinneadh seo.

               Airteagal 2

               Dírítear an Cinneadh seo chuig an gCoimisiún agus chuig an Ardionadaí.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)
                  * Ní dhéanfar an t‑ainmniú seo a fhorléiriú mar aitheantas ar Stát na Palaistíne agus tá sé gan dochar do sheasaimh éagsúla na mBallstát ar an gceist sin

                     (2)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

    ---documentbreak---

               AN COIMISIÚN EORPACH
            An Bhruiséil,13.12.2021
            COM(2021) 783 final

            IARSCRÍBHINN
            a ghabhann leis an
            Togra le haghaidh CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú Eatramhach Comhlachais Eora-Mheánmhara maidir le Trádáil agus Comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne (PA) um an mBruach Thiar agus Stráice Gaza,  den pháirt eile, a mhéid a bhaineann le síneadh a chur le Plean Gníomhaíochta AE – Údarás na Palaistíne of the other part, concerning the extension of the EU – PA Action Plan

               IARSCRÍBHINN

               MOLADH UIMH. xxx Ó CHOMHCHOISTE AE-Eagraíocht Shaoirse na Palaistíne lena bhformheastar an síneadh ar Phlean Gníomhaíochta AE-Údarás na Palaistíne [XXX 2021]

               TÁ COMHCHOISTE AE-EAGRAÍOCHT SHAOIRSE NA PALAISTÍNE,

               Ag féachaint don Chomhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile (‘an Comhaontú Eatramhach Comhlachais’),

               De bharr an mhéid seo a leanas:

               (1)Maidir leis an gComhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile (‘an Comhaontú Eatramhach Comhlachais’), síníodh é an 24 Feabhra 1997 agus tháinig sé i bhfeidhm an 1 Iúil 1997.

               (2)De bhun Airteagal 63 den Chomhaontú Eatramhach Comhlachais, féadfaidh an Comhchoiste cinntí a ghlacadh agus moltaí iomchuí a dhéanamh.

               (3)Déantar foráil le hAirteagal 10 de Rialacha Nós Imeachta an Chomhchoiste maidir leis an bhféidearthacht cinntí nó moltaí a ghlacadh trí bhíthin nós imeachta i scríbhinn idir na seisiúin má chomhaontaíonn an dá Pháirtí amhlaidh.

               (4)Leis an síneadh 3 bliana ar Phlean Gníomhaíochta AE-Údarás na Palaistíne beidh deis ag na Páirtithe an comhar eatarthu a fhorbairt sna blianta amach romhainn, lena n‑áirítear trí chaibidlíocht a d’fhéadfaí a dhéanamh ar thosaíochtaí comhpháirtíochta.

               AG MOLADH AN MHÉID SEO A LEANAS:

               Airteagal 1

               Molann an Comhchoiste, ag gníomhú dó trí bhíthin nós imeachta i scríbhinn, síneadh 3 bliana a chur le Plean Gníomhaíochta AE – Údarás na Palaistíne amhail ó lá glactha an tsínte.

               Airteagal 2

               Gabhfaidh éifeacht leis an Moladh seo ar dháta a ghlactha.

               Arna dhéanamh sa xx [xxxxx 2021].

               Thar ceann Comhchoiste AE-Eagraíocht Shaoirse na Palaistíne

               An Cathaoirleach

               ***


               AN COIMISIÚN EORPACH
            An Bhruiséil,20.5.2022
            COM(2022) 227 final
            2022/0163(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh ag an 14ú cruinniú de Choiste Saineolaithe Teicniúla na hEagraíochta Idir-Rialtasaí um Iompar Idirnáisiúnta d’Iarnród a mhéid a bhaineann leis na modhnuithe ar na saintreoracha teicniúla aonfhoirmeacha a bhaineann le feidhmchláir theileamaitice le haghaidh lasta agus le modhnú Iarscríbhinn B a ghabhann le Rialacha Aonfhoirmeacha ATMF maidir le maoluithe, agus sa nós imeachta i scríbhinn de chuid Choiste Athbhreithnithe OTIF a mhéid a bhaineann leis an modhnú ar Fhoscríbhinn G a ghabhann le COTIF

               MEABHRÁN MÍNIÚCHÁIN

               1.Ábhar an togra

               Baineann an togra seo le cinneadh lena mbunaítear an seasamh a ghlacfar thar ceann an Aontais ag:

               a.Nós imeachta i scríbhinn an Choiste Athbhreithnithe de Choinbhinsiún na hEagraíochta Idir-Rialtasaí um Iompar Idirnáisiúnta d’Iarnród (OTIF) a mhéid a bhaineann le leasuithe áirithe ar an gCoinbhinsiún um Iompar Idirnáisiúnta d’Iarnród (COTIF) agus ar na Foscríbhinní a ghabhann leis an gCoinbhinsiún sin. Ag a 13ú seisiún, d’iarr an Coiste Saineolaithe Teicniúla ar an gCoiste Athbhreithnithe cinntí a ghlacadh laistigh dá inniúlacht dá bhforáiltear in Airteagal 17 § 1, litir a) de COTIF agus Airteagal 33 § 4, litir g) de COTIF chun Airteagal 3a § 5 agus Airteagal 15 § 2 de na Rialacha Aonfhoirmeacha maidir le Cead Isteach Teicniúil d’Ábhar Iarnróid a úsáidtear i dTrácht Idirnáisiúnta (ATMF – Aguisín G a ghabhann le Coinbhinsiún COTIF) a leasú agus chun an Tuarascáil Mhíniúcháin Chomhdhlúite a mhodhnú dá réir; Is faoin nós imeachta i scríbhinn a dhéanfar an vótáil.

               b.Beidh an 14ú seisiún de Choiste Saineolaithe Teicniúla (CTE) na hEagraíochta Idir-rialtasaí um Iompar Idirnáisiúnta d'Iarnród (OTIF) ar siúl i mBeirn an 14 – an 15 Meitheamh 2022. I glár oibre an chruinnithe áirítear an méid seo a leanas:

               –Togra le haghaidh modhnú a dhéanamh ar na Saintreoracha Aonfhoirmeacha Teicniúla (UTP) a bhaineann le feidhmchláir teileamaitice do sheirbhísí lasta (TAF)

               –Togra le haghaidh Iarscríbhinn B a ghabhann le Rialacha Aonfhoirmeacha ATMF a mhodhnú maidir le Maoluithe.

               Forbraíonn OTIF córais dlí aonfhoirmeacha don iompar idirnáisiúnta d’iarnród i dtrí phríomhréimse gníomhaíochta: Idir-inoibritheacht theicniúil, earraí contúirteacha agus dlí na gconarthaí iarnróid.

               Is gníomhartha a bhfuil éifeachtaí dlíthiúla leo na cinntí thuasluaite atá le glacadh ag an CTE agus ag an gCoiste Athbhreithnithe agus ní mór an seasamh a bheidh le glacadh thar ceann an Aontais a bhunú le Cinneadh ón gComhairle ar bhonn Airteagal 218(9) CFAE.

               2.Comhthéacs an togra

               2.1.An Coinbhinsiún maidir le hIompar Idirnáisiúnta d’Iarnród (COTIF)

               An Coinbhinsiún maidir le hIompar Idirnáisiúnta d’Iarnród an 9 Bealtaine 1980, arna leasú le Prótacal Vilnius an 3 Meitheamh 1999 (‘COTIF’), is comhaontú idirnáisiúnta é inar Páirtithe Conarthacha iad an tAontas agus 25 Bhallstát
                  1
               .

               An 16 Meitheamh 2011, ghlac an Chomhairle Cinneadh 2013/103/AE maidir le síniú agus tabhairt i gcrích an Chomhaontaithe idir an tAontas Eorpach agus Coinbhinsiún na Eagraíochta Idir-rialtasaí um Iompar Idirnáisiúnta d’Iarnród (OTIF) maidir le hAontachas an Aontais Eorpaigh don Choinbhinsiún maidir le hIompar Idirnáisiúnta d’Iarnród (COTIF) an 9 Bealtaine 1980, arna leasú le Prótacal Vilnias an 3 Meitheamh 1999
                  2
                (‘Comhaontú Aontachais AE-COTIF’).

               Tháinig an Comhaontú i bhfeidhm an 1ú Iúil 2011.

               De réir Airteagal 2(1) de COTIF, is é is aidhm do OTIF an t‑iompar idirnáisiúnta d’iarnród a chur chun cinn, a fheabhsú agus a éascú, ar gach bealach, go háirithe trí chórais a chruthú ina mbeidh dlí aonfhoirmeach i réimsí éagsúla an dlí a bhaineann leis an trácht idirnáisiúnta d’iarnród. Rialaíonn COTIF freisin reáchtáil na hEagraíochta, a cuspóirí, a saintréithe, a caidreamh leis na Páirtithe Conarthacha agus a cuid gníomhaíochtaí go ginearálta.

               Dá bhrí sin, bíonn COTIF ag plé leis an reachtaíocht maidir le hiompar d'iarnród i ndáil le roinnt gnéithe dlíthiúla agus teicniúla a roinntear ina dhá chuid: an Coinbhinsiún féin lena rialaítear feidhmiú OTIF, agus na hocht bhFoscríbhinn lena mbunaítear dlí iarnróid aonfhoirmeach:

               –Foscríbhinn A – an Conradh le haghaidh Iompar Idirnáisiúnta Paisinéirí d’Iarnród (CIV)

               –Foscríbhinn B – an Conradh le haghaidh Iompar Idirnáisiúnta Earraí d’Iarnród (CIM)

               –Foscríbhinn C – Iompar Idirnáisiúnta Earraí Contúirteacha d’Iarnród (RID)

               –Foscríbhinn D – an Conradh le haghaidh úsáid feithiclí i dtrácht iarnróid idirnáisiúnta (CUV)

               –Foscríbhinn E – an Conradh le haghaidh úsáid an bhonneagair i dtrácht iarnróid idirnáisiúnta (CUI)

               –Foscríbhinn F – Rialacha Aonfhoirmeacha maidir le Bailíochtú na gCaighdeán Teicniúil agus glacadh Saintreoracha Teicniúla Aonfhoirmeacha is infheidhme maidir le hÁbhar Iarnróid le haghaidh úsáid i dTrácht Idirnáisiúnta (RA APTU)

               –Foscríbhinn G – Rialacha Aonfhoirmeacha maidir le Cead Isteach Teicniúil d’Ábhar Iarnróid a úsáidtear i dTrácht Idirnáisiúnta (RA ATMF)

               –Foscríbhinn H – Rialacha Aonfhoirmeacha maidir le hoibriú sábháilte traenacha i dtrácht idirnáisiúnta (RA EST)

               Bunaithe ar Fhoscríbhinní F agus G a ghabhann le COTIF, tá 12 Shaintreoir Theicniúla Aonfhoirmeacha ann maidir leis an idir-inoibritheacht theicniúil. Is ionann cuspóir do Shaintreoracha Teicniúla Aonfhoirmeacha i gcreat COTIF agus do shonraíochtaí teicniúla an Aontais don idir-inoibritheachta (STIanna) maidir leis an gcead isteach sa trácht idirnáisiúnta, mar a shainítear i gCaibidil II de Threoir (AE) 2016/797.

               42 Stát as na 47 Stát atá ina bPáirtithe in COTIF, lena n‑áirítear 25 Bhallstát an Aontais a luadh cheana, cuireann siad Foscríbhinní F agus G i bhfeidhm.

               2.2.Coiste Athbhreithnithe OTIF

               Tá sé d’inniúlacht ag an gCoiste Athbhreithnithe cinntí a dhéanamh chun leasú a dhéanamh ar COTIF, ar rialacha aonfhoirmeacha CIV, CIM, CUV agus CUI, agus ar Rialacha Aonfhoirmeacha APTU agus ATMF i gcásanna áirithe. De réir Airteagal 33 § 4 de COTIF, is féidir leis an gCoiste Athbhreithnithe féin leasuithe a fhormheas nó is féidir leis leasuithe arna nglacadh a chur faoi bhráid Bhallstáit OTIF lena bhformheas ag an gComhthionól Ginearálta.

               Reáchtáladh an seisiún deireanach den Choiste Athbhreithnithe, an 26ú ceann, an 27 Feabhra go dtí an 1 Márta 2018.

               Bíonn an tAontas agus/nó a Bhallstáit rannpháirteach sa phróiseas sin i gcomhréir lena gcuid inniúlachtaí faoi seach, le Rialacha Nós Imeachta an Choiste Athbhreithnithe, agus le forálacha an Chomhaontaithe maidir le hAontachas an Aontais do Choinbhinsiún COTIF.

               2.3.Córam agus cearta vótála sa Choiste Athbhreithnithe

               Tá córam sa Choiste Athbhreithnithe má tá ionadaíocht á déanamh, tráth na vótála, ar thromlach Bhallstáit OTIF a bhfuil ceart vótála acu.

               Le hAirteagal 13(3) de Choinbhinsiún COTIF, áfach, déantar foráil maidir le Ballstáit OTIF a rinne dearbhú nach bhfuil feidhm maidir leo féin ag Foscríbhinn amháin nó níos mó, nach bhfuil ceart vótála acu maidir le leasuithe ar an bhFoscríbhinn lena mbaineann.

               Ní dhearna na Ballstáit seo a leanas de chuid OTIF a ndearbhuithe a tharraingt siar maidir le neamh‑infheidhme Foscríbhinní áirithe: an Phacastáin, an Rúis (maidir le Rialacha Aonfhoirmeacha maidir leis an gConradh le haghaidh Iompar Idirnáisiúnta Paisinéirí d’Iarnród (CIV), Iompar Idirnáisiúnta Earraí Contúirteacha d’Iarnród (RID), CUV, CUI, APTU agus ATMF), an tSeoirsia (maidir le CUV, CUI, APTU agus ATMF), Poblacht na Seice, an Iorua, an tSlóvaic, an Ríocht Aontaithe (maidir le CUI, APTU agus ATMF), an Fhrainc (maidir le ATMF).

               Nuair a bheidh leasuithe ar na Foscríbhinní ábhartha á bplé, ní mór líon na mBallstát de chuid OTIF a rinne dearbhú maidir le neamh‑infheidhme na Foscríbhinne i dtrácht a bhaint de líon na gcomhaltaí gníomhacha de chuid OTIF (46) chun an córam a bhunú i dtaca leis an vótáil ar an bhFoscríbhinn i dtrácht.

               I gcomhréir le hAirteagal 6(1) de Chomhaontú Aontachais AE-COTIF, i gcás cinntí in ábhair ina bhfuil inniúlacht eisiach ag an Aontas, feidhmíonn an tAontas cearta vótála a Bhallstát. Mar a mhínítear thíos, is inniúlacht eisiach de chuid an Aontais Eorpaigh é an t‑ábhar seo agus, dá bhrí sin, is é an tAontas a vótálfaidh.

               3.Na gníomhartha atá beartaithe i nós imeachta i scríbhinn an Choiste Athbhreithnithe

               3.1.Leasú Rialacha Aonfhoirmeacha ATMF (Foscríbhinn G go COTIF) agus modhnú na Tuarascála Míniúcháin Comhdhlúite

               Tá na modhnuithe riachtanach chun cur i bhfeidhm Dheimhniú an Eintitis atá Freagrach as an gCothabháil a chomhchuibhiú i gcás gach cineáil feithicle mar atá luaite cheana féin i rialachán OTIF. Leagtar amach in Airteagal 14 de Threoir (AE) 2016/798 na forálacha ábhartha de chuid an Aontais maidir leis an Eintiteas tá Freagrach as an gCothabháil.

               Tar éis athbhreithniú iomlán a dhéanamh ar Iarscríbhinn A a ghabhann le Rialacha Aonfhoirmeacha ATMF, ina leagtar amach na rialacha maidir le deimhniú Eintiteas atá Freagrach as an gCothabháil i gcomhréir le Rialachán (AE) 2019/779 maidir le hEintitis atá Freagrach as an gCothabháil
                  3
               , tugadh faoi deara go mbeadh gá Airteagail 3a agus 15 de Rialacha Aonfhoirmeacha ATMF a mhodhnú chun na hathruithe san Iarscríbhinn a léiriú. Thairis sin, ba ghá tagairtí do reachtaíocht nua athbhreithnithe de chuid an Aontais a thabhairt cothrom le dáta freisin. Tagann athruithe ar Rialacha Aonfhoirmeacha ATMF faoi inniúlacht an Choiste Athbhreithnithe.

               In 2021, mhol an CTE don Choiste Athbhreithnithe Foscríbhinn G a ghabhann le COTIF a leasú (Doiciméad Oibre CTE TECH-20045-CTE13-7). Tar éis an togra, tháinig ceisteanna chun cinn maidir leis an tagairt d’aitheantas frithpháirteach Eintiteas atá Freagrach as an gCothabháil, tagairt atá sa téacs atá le háireamh sa Tuarascáil Mhíniúcháin Chomhdhlúite maidir le Rialacha Aonfhoirmeacha ATMF. Réitíodh na ceisteanna sin agus ba cheart na leasuithe ar an Tuarascáil Mhíniúcháin Chomhdhlúite a athbhreithniú trí aon tagairt d’aitheantas frithpháirteach a bhaint amach, i gcomhréir leis an tuairim chomhairleach a d’eisigh an Coiste ad hoc um Ghnóthaí Dlí agus um Chomhar Idirnáisiúnta le linn a chéad seisiúin i mí na Samhna 2021 (OTIF-21008-JUR 1).

               Na modhnuithe atá beartaithe ar Fhoscríbhinn G a ghabhann le COTIF, is ábhar iad a thagann faoi inniúlacht eisiach an Aontais agus feidhmeoidh an tAontas a chearta vótála.

               4.Coiste Saineolaithe Teicniúla (CTE) OTIF

               Bunaítear an CTE le hAirteagal 13(1)(f) de COTIF. Is éard atá ann Ballstáit OTIF a chuireann Foscríbhinní F (Rialacha Aonfhoirmeacha APTU) agus G (Rialacha Aonfhoirmeacha ATMF) a ghabhann le COTIF i bhfeidhm.

               Tá inniúlacht ag an CTE maidir le gnéithe idir-inoibritheachta agus comhchuibhiú teicniúil sa réimse iarnróid agus sna nósanna imeachta formheasa teicniúla. Forbraíonn sé Foscríbhinní APTU agus ATMF agus a Rialacha Aonfhoirmeacha, a bhfuil feidhm acu le hábhar iarnróid a bhfuil sé beartaithe é a úsáid sa trácht idirnáisiúnta, iad sin a bhaineann go sonrach le:

               ·saintreoracha teicniúla aonfhoirmeacha a ghlacadh le haghaidh feithiclí agus bonneagair agus bhailíochtú na gcaighdeán;

               ·nósanna imeachta maidir le measúnú ar chomhréireacht feithiclí;

               ·forálacha maidir le cothabháil feithiclí;

               ·freagrachtaí maidir le comhdhéanamh traenach agus úsáid shábháilte feithiclí;

               ·forálacha maidir le meastóireacht agus measúnú riosca;

               ·sonraíochtaí i gcomhair clár.

               Is é (WG TECH) grúpa oibre seasta an CTE faoi láthair agus is é atá freagrach as cinntí an CTE a ullmhú.

               De bhun Airteagal 20(1)(b) de COTIF, agus i gcomhréir le hAirteagal 6 d’Fhoscríbhinn F (APTU), tá an inniúlacht ag an CTE Saintreoracha Teicniúla Aonfhoirmeacha a ghlacadh nó a leasú. I gcomhréir le hAirteagal 7a de Rialacha Aonfhoirmeacha ATMF (Foscríbhinn G a ghabhann le COTIF), ‘Tá Coiste na Saineolaithe Teicniúla inniúil chun treoirlínte nó forálacha sainordaitheacha a ghlacadh le haghaidh maoluithe ar Shaintreoracha Teicniúla Aonfhoirmeacha struchtúracha agus feidhmiúla.’

               4.1.Glacadh gníomhartha ag an CTE

               De réir Airteagal 6 de APTU, déanfaidh an CTE cinneadh maidir le Saintreoracha Teicniúla Aonfhoirmeacha, nó foráil lena leasaítear iad, a ghlacadh i gcomhréir leis an nós imeachta a leagtar síos in Airteagail 16, 20 agus 33 § 6 den Choinbhinsiún. D'fhéadfadh sé go dtógfadh an gnáthphróiseas glactha le haghaidh Saintreoracha Teicniúla Aonfhoirmeacha suas le bliain go leith.

               4.2.Na gníomhartha atá beartaithe agus atá le glacadh ag an CTE le linn sheisiúin an 14 agus an 15 Meitheamh 2022

               4.2.1.Modhnú ar Shaintreoracha Teicniúla Aonfhoirmeacha maidir le Feidhmchláir Theileamaitice le haghaidh Lasta. Tá an méid seo a leanas ar áireamh sna modhnuithe atá beartaithe:

               –Forálacha atá tugtha cothrom le dáta maidir le coibhéis le forálacha an Aontais Eorpaigh;

               –Struchtúr an doiciméid a thabhairt cothrom le dáta;

               –An ceanglas gur cheart do na Páirtithe Conarthacha nach de chuid an Aontais iad a bPointe Teagmhála Náisiúnta a chur in iúl do Rúnaíocht OTIF;

               –Forálacha a chur isteach a bhaineann le Leithdháileadh Conairí agus Faisnéis faoi Rith Traenacha;

               –Ionadú forálacha maidir le comhdhéanamh traenacha, le tagairt do Shaintreoracha Teicniúla Aonfhoirmeacha TCRC;

               –Gluais Fhoscríbhinn II a thabhairt cothrom le dáta agus giorrúcháin nach n‑úsáidtear a thuilleadh a scriosadh sa téacs dlíthiúil;

               –Na tagairtí dlíthiúla is déanaí faoi COTIF agus faoi dhlí an Aontais a thabhairt cothrom le dáta sa doiciméad trí chéile;

               –Modhnuithe eagarthóireachta;

               –Na tagairtí do dhoiciméid theicniúla arna n‑eisiúint ag Gníomhaireacht Iarnróid an Aontais Eorpaigh a thabhairt cothrom le dáta, ar doiciméid iad ina leagtar amach na sonraíochtaí TF comhchuibhithe chun TAF a chur chun feidhme.

               Leis na modhnuithe atá beartaithe déanfar na Saintreoracha Teicniúla Aonfhoirmeacha maidir le TAF a ailíniú leis an leagan is déanaí de na Sonraíochtaí Teicniúla don Idir-Inoibritheacht agus áiritheofar leo go mbeidh rialacha TAF le haghaidh feithiclí a úsáidtear i dtrácht idirnáisiúnta d’iarnród, coibhéiseach go hiomlán de réir bhrí Rialacha Aonfhoirmeacha ATMF. Rinneadh STI AE a leasú go deireanach le Rialachán Cur Chun Feidhme (AE) 2021/541 ón gCoimisiún
                  4
                an 26 Márta 2021.

               Tagann an cheist faoi inniúlacht eisiach an Aontais agus feidhmeoidh an tAontas na cearta vótála chun na modhnuithe ar Shaintreoracha Teicniúla Aonfhoirmeacha TAF a ghlacadh.

               4.2.2.Modhnú Iarscríbhinn B a ghabhann le Rialacha Aonfhoirmeacha ATMF (Maoluithe)

               Is é aidhm an togra seo maidir le hathbhreithniú iomlán a dhéanamh ar Iarscríbhinn B a ghabhann le Rialacha Aonfhoirmeacha ATMF na rialacha agus na treoirlínte a fhoirmliú ar bhealach níos simplí agus níos soiléire maidir le neamh‑infheidhme Saintreoracha Teicniúla Aonfhoirmeacha ina n‑iomláine nó forálacha áirithe díobh. Bheadh na forálacha atá beartaithe infheidhme maidir le Páirtithe Conarthacha neamh‑AE amháin
                  5
               . Rialaítear maoluithe ó STIanna faoi dhlí an Aontais le hAirteagal 7 de Threoir (AE) 2016/797.

               I gcomparáid leis an leagan atá i bhfeidhm, déanfaidh an t‑athbhreithniú iomlán atá beartaithe ar Iarscríbhinn B a ghabhann le Rialacha Aonfhoirmeacha ATMF an méid seo a leanas:

               –Na forálacha a shimpliú;

               –An raon feidhme agus na rialacha a bhaineann le maoluithe a shoiléiriú;

               –Cúraimí agus róil uile Ard‑Rúnaí OTIF a bhaint as;

               –Inniúlachtaí údaráis inniúla na bPáirtithe Conarthacha a threisiú;

               –Trédhearcacht a áirithiú.

               Leis na modhnuithe atá beartaithe déanfar na nósanna imeachta um maolú i gcás na bPáirtithe Conarthacha neamh‑AE a ailíniú leis na forálacha is infheidhme cheana féin maidir le Ballstáit an Aontais, rud a áiritheoidh go mbeidh na rialacha um maolú le haghaidh feithiclí a úsáidtear i dtrácht idirnáisiúnta d’iarnród, fós coibhéiseach go hiomlán de réir bhrí Rialacha Aonfhoirmeacha ATMF.

               Tá inniúlacht eisiach ag an Aontas maidir leis an ábhar agus feidhmeoidh sé na cearta vótála chun an togra a ghlacadh chun Iarscríbhinn B a ghabhann le Rialacha Aonfhoirmeacha ATMF (Maoluithe) a mhodhnú.

               4.3.Inniúlacht an Aontais agus cearta vótála

               Is iad Rialachán Cur Chun Feidhme (AE) 2021/541 ón gCoimisiún agus Airteagal 7 de Threoir (AE) 2016/797 faoi seach na rialacha atá ag an Aontas faoi láthair a chumhdaítear leis an ngníomh atá le glacadh le linn chruinniú an CTE.

               De réir Airteagal 3(2) CFAE, tá inniúlacht eisiach ag an Aontas i gcás ina mbíonn tionchar ag COTIF, nó ag na hionstraimí dlíthiúla arna nglacadh dá bhun, ar raon feidhme rialacha an Aontais atá ann cheana nó ina ndéanann siad athrú ar an raon feidhme sin.

               Tá an méid seo a leanas de chuspóir ag na cinntí OTIF atá beartaithe:

               ·Saintreoracha Teicniúla Aonfhoirmeacha TAF a ailíniú le Rialachán Cur Chun Feidhme (AE) 2021/541 ón gCoimisiún
                  6
                an 26 Márta 2021;

               ·na rialacha a shimpliú maidir leis an maolú ar chur i bhfeidhm Saintreoracha Teicniúla Aonfhoirmeacha a leagtar amach in Iarscríbhinn B a ghabhann le Rialacha Aonfhoirmeacha ATMF le haghaidh Stáit Chonarthacha neamh‑AE agus i bhfianaise Airteagal 7 de Threoir (AE) 2016/797 maidir le nemah‑infheidhme STIanna.

               Is léir go ndéanfar difear do na rialacha thuasluaite de chuid an Aontais de thoradh ghlacadh na gcinntí.

               Dá bhrí sin, tá ábhar na gcinntí sin faoi réir inniúlacht eisiach an Aontais.

               Foráiltear an méid seo a leanas le hAirteagal 6 (1) – (3) de Chomhaontú Aontachais AE-COTIF:

               ‘1. Maidir le cinntí i ndáil le hábhair ina bhfuil inniúlacht eisiach ag an Aontas, déanfaidh an tAontas cearta vótála a Bhallstát faoin gCoinbhinsiún a fheidhmiú.

               2. Maidir le cinntí i ndáil le hábhair ina roinneann an tAontas a inniúlacht lena Bhallstáit, vótálfaidh an tAontas nó a Bhallstáit.

               3. Faoi réir Airteagal 26, mír 7 den Choinbhinsiún, beidh líon na vótaí atá ag an Aontas mar an gcéanna le líon na vótaí atá ag a Bhallstáit atá ina bPáirtithe sa Choinbhinsiún freisin. Nuair a vótálfaidh an tAontas, ní vótálfaidh na Ballstáit.’

               Ar an dóigh sin, déanfaidh an tAontas, agus an Coimisiún ag déanamh ionadaíochta air, na cearta vótála a fheidhmiú i ndáil le glacadh na gcinntí sin.

               5.An seasamh atá le glacadh thar ceann an Aontais

               Ba cheart don Aontas tacú leis na gníomhartha OTIF atá beartaithe agus vótáil i bhfabhar a nglactha.

               6.Bunús dlí

               6.1.Bunús dlí an nós imeachta

               6.1.1.Prionsabail

               Déantar foráil le hAirteagal 218(9) den Chonradh ar Fheidhmiú an Aontais Eorpaigh (CFAE) maidir le cinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear ann freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtas an Aontais Eorpaigh’
                  7
               .

               6.1.2.Cur i bhfeidhm maidir leis an gcás seo

               Is comhlachtaí iad an Coiste Athbhreithnithe agus an CTE a cuireadh ar bun le comhaontú, mar atá COTIF, go háirithe Airteagal 13(1)(c) agus (f).

               Is gníomhartha a bhfuil éifeachtaí dlíthiúla leo iad na gníomhartha atá le glacadh tríd an nós imeachta i scríbhinn ag an gCoiste Athbhreithnithe agus na gníomhartha a n‑iarrtar ar an CTE a ghlacadh le linn a 14ú seisiún.

               Modhnaítear creat dlíthiúil OTIF leis na gníomhartha atá beartaithe. Ós rud é gur páirtí conarthach iomlán in COTIF é an tAontas, beidh na gníomhartha atá beartaithe ina gceangal ar an Aontas faoin dlí idirnáisiúnta i gcomhréir le Comhaontú Aontachais AE-COTIF.

               Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe.

               6.2.Bunús substaintiúil dlí

               6.2.1.Prionsabail

               Braitheann an bunús substaintiúil dlí atá le cinneadh faoi Airteagal 218(9) CFAE go príomha ar chuspóir agus ar ábhar an ghnímh atá beartaithe a nglacfar seasamh thar ceann an Aontais ina leith.

               6.2.2.Cur i bhfeidhm maidir leis an gcás seo

               Is le hiompar idirnáisiúnta d’iarnród a bhaineann príomhchuspóir agus príomhábhar an ghnímh atá beartaithe.

               Dá bhrí sin, is é Airteagal 91 CFAE bunús substaintiúil dlí an chinnidh atá beartaithe.

               7.Conclúid

               Ba cheart Airteagal 91 CFAE, i gcomhar le hAirteagal 218(9) CFAE, a bheith ina bhunús dlí leis an gcinneadh atá beartaithe.

               8.Foilsiú an ghnímh atá beartaithe

               Ós rud é go leasóidh an gníomh ón gCoiste Athbhreithnithe COTIF agus cuid de na Foscríbhinní a ghabhann leis, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2022/0163 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh ag an 14ú cruinniú de Choiste Saineolaithe Teicniúla na hEagraíochta Idir-Rialtasaí um Iompar Idirnáisiúnta d’Iarnród a mhéid a bhaineann leis na modhnuithe ar na saintreoracha teicniúla aonfhoirmeacha a bhaineann le feidhmchláir theileamaitice le haghaidh lasta agus le modhnú Iarscríbhinn B a ghabhann le Rialacha Aonfhoirmeacha ATMF maidir le maoluithe, agus sa nós imeachta i scríbhinn de chuid Choiste Athbhreithnithe OTIF a mhéid a bhaineann leis an modhnú ar Fhoscríbhinn G a ghabhann le COTIF

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)D’aontaigh an tAontas don Choinbhinsiún maidir le hIompar Idirnáisiúnta d’Iarnród an 9 Bealtaine 1980, arna leasú le Prótacal Vilnius an 3 Meitheamh 1999 (‘COTIF’), i gcomhréir le Cinneadh 2013/103/AE ón gComhairle
                  8
                agus leis an gComhaontú idir an tAontas Eorpach agus an Eagraíocht Idir-rialtasach um Iompar Idirnáisiúnta d’Iarnród (OTIF) maidir le hAontachas an Aontais Eorpaigh le Coinbhinsiún COTIF (‘an Comhaontú’).

               (2)Maidir leis an gCoiste Athbhreithnithe arna chur ar bun i gcomhréir le pointe (c) d’Airteagal 13(1) de COTIF, tá coinne leis go gcuirfidh sé nós imeachta i scríbhinn i gcrích chun cinneadh a dhéanamh maidir le leasú Airteagal 3a § 5 agus Airteagal 15 § 2 de na Rialacha Aonfhoirmeacha a bhaineann le Cead Isteach Teicniúil d’Ábhar Iarnróid a úsáidtear i dTrácht Idirnáisiúnta (Rialacha Aonfhoirmeacha ATMF) – Foscríbhinn G a ghabhann le COTIF.

               (3)Mar thoradh ar an togra ó CTE 2021 maidir le hathbhreithniú Foscríbhinn G a ghabhann le COTIF Airteagal 3a § 5 agus Airteagal 15 § 2, tháinig ceisteanna chun cinn maidir leis an téacs atá le háireamh sa Tuarascáil Mhíniúcháin Chomhdhlúite a bhaineann le Rialacha Aonfhoirmeacha ATMF. Dá bhrí sin, ba cheart athbhreithniú a dhéanamh ar an togra a leagtar síos sa doiciméad oibre de chuid an CTE TECH-20045-CTE13-7 i gcomhréir leis an tuairim chomhairleach a ghlac an Coiste ad hoc um Ghnóthaí Dlí agus um Chomhar Idirnáisiúnta le linn a chéad seisiúin i mí na Samhna 2021 OTIF-21008-JUR 1 sular ghlac an Coiste Athbhreithnithe í.

               (4)Is é is cuspóir don chinneadh ón gCoiste Athbhreithnithe Rialacha Aonfhoirmeacha ATMF a ailíniú le Treoir Sábháilteachta (AE) 2016/798.

               (5)De bhun Airteagal 13(1)(f) de COTIF, rinneadh Coiste Saineolaithe Teicniúla (‘CTE’) OTIF a chur ar bun.

               (6)De bhun Airteagal 20(1)(b) de COTIF, agus i gcomhréir le hAirteagal 6 de na Rialacha Aonfhoirmeacha maidir le Caighdeáin Theicniúla a Bhailíochtú agus Saintreoracha Teicniúla Aonfhoirmeacha a ghlacadh is infheidhme maidir le hÁbhar Iarnróid le haghaidh úsáid sa Trácht Idirnáisiúnta (APTU) – Foscríbhinn F a ghabhann le COTIF, tá an CTE inniúil chun Saintreoracha Teicniúla Aonfhoirmeacha (UTP) a ghlacadh nó a leasú, inter alia, maidir le hiarratas feidhmchláir theileamaitice le haghaidh lasta (UTP TAF).

               (7)I gcomhréir le hAirteagal 20 § 1 e) de COTIF agus le hAirteagail 7a agus 21 de Rialacha Aonfhoirmeacha ATMF, Iarscríbhinn B a ghabhann le Rialacha Aonfhoirmeacha ATMF maidir le maoluithe ó chur i bhfeidhm saintreoracha aonfhoirmeacha teicniúla, tá an Coiste Saineolaithe Teicniúla inniúil chun an iarscríbhinn sin a ghlacadh nó a leasú.

               (8)Ar chlár oibre an 14ú seisiún dá chuid a bheidh ar siúl an 14 agus an 15 Meitheamh 2022 chuir an CTE togra le haghaidh cinntí maidir le leasú a dhéanamh ar UTP TAF - feidhmchláir theileamaitice  maidir le cleachtais éagóracha trádála (TAF) – feidhmchlár teileamaitice le haghaidh lasta agus maidir le hathbhreithniú Iarscríbhinn B a ghabhann le Rialacha Aonfhoirmeacha ATMF maidir le maoluithe ó chur i bhfeidhm Saintreoracha Aonfhoirmeacha Teicniúla.

               (9)Is iomchuí an seasamh atá le glacadh thar ceann an Aontais sa CTE a bhunú agus, a mhéid a bhaineann leis an athbhreithniú ar ATMF, i gCoiste Athbhreithnithe OTIF, ós rud é go mbeidh na cinntí atá beartaithe ina gceangal ar an Aontas.

               (10)Is iad cuspóirí chinneadh an CTE cleachtais UTP TAF a ailíniú le rialacha an Aontais, is é sin Rialachán Cur Chun Feidhme (AE) 2021/541 ón gCoimisiún
                  9
                agus Iarscríbhinn B a ghabhann le Rialacha Aonfhoirmeacha ATMF a ghabhann le Treoir (AE) 2016/797.

               (11)Tá na cinntí ó OTIF atá beartaithe i gcomhréir le dlí agus le cuspóirí straitéiseacha an Aontais toisc go gcuireann siad le hailíniú reachtaíocht OTIF le forálacha coibhéiseacha dhlí an Aontais, agus ar an ábhar sin ba cheart don Aontas tacú leo,

               TAR ÉIS AN CINNEADH SEO A GHLACADH:

               Airteagal 1

               Is é an seasamh atá le glacadh thar ceann an Aontais san athbhreithniú páirteach ar Rialacha Aonfhoirmeacha ATMF – Foscríbhinn G a ghabhann le COTIF trí nós imeachta i scríbhinn ón gCoiste Athbhreithnithe a cuireadh ar bun leis an gCoinbhinsiún maidir le hIompar Idirnáisiúnta d’Iarnród, go vótálfar i bhfabhar togra an CTE chun leasú a dhéanamh ar Airteagal 3a § 5 agus Airteagal 15 § 2 de Rialacha Aonfhoirmeacha ATMF (Foscríbhinn G a ghabhann le COTIF) mar a leagtar síos sa doiciméad oibre de chuid an CTE, TECH-20045-CTE13-7, ar choinníoll go mbainfear amach aon tagairt d’aitheantas frithpháirteach as Iarscríbhinn II de, i gcomhréir leis an tuairim chomhairleach ón gCoiste ad hoc um Ghnóthaí Dlí agus um Chomhar Idirnáisiúnta le linn a chéad seisiúin i mí na Samhna 2021 OTIF-21008-JUR 1. Mura mbainfear amach an tagairt thuasluaite, vótálfaidh an tAontas i gcoinne thogra an CTE.

               Airteagal 2

               Is mar seo a leanas a bheidh an seasamh atá le glacadh thar ceann an Aontais le linn an 14ú seisiún de CTE COTIF maidir leis na modhnuithe ar UTP TAF, agus maidir le hathbhreithniú Iarscríbhinn B a ghabhann le Rialacha Aonfhoirmeacha ATMF maidir le maoluithe ar chur i bhfeidhm Saintreoracha Teicniúla Aonfhoirmeacha:

               (1)go vótálfar i bhfabhar togra an CTE maidir le UTP TAF a thabhairt cothrom le dáta, mar atá le fáil sa togra sa doiciméad oibre de chuid CTE TECH-22004-CTE14;

               (2)go vótálfar i bhfabhar togra an CTE go dtabharfaí cothrom le dáta Iarscríbhinn B a ghabhann le Rialacha Aonfhoirmeacha ATMF maidir le maoluithe ó chur i bhfeidhm Saintreoracha Aonfhoirmeacha Teicniúla, mar atá le fáil sa doiciméad oibre de chuid CTE TECH-22005-CTE14.

               Airteagal 3

               Nuair a ghlacfar na cinntí ón gCoiste Athbhreithnithe agus ón gCoiste Saineolaithe Teicniúla, foilseofar iad in Iris Oifigiúil an Aontais Eorpaigh, agus dáta a dteacht i bhfeidhm á shonrú.

               Airteagal 4

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Is iad an Chipir agus Málta amháin nach Páirtithe Conarthacha ann iad.

                     (2)

                        An Comhaontú idir an tAontas Eorpach agus an Eagraíocht Idir-rialtasach um Iompar Idirnáisiúnta d'Iarnród maidir le hAontachas an Aontais Eorpaigh leis an gCoinbhinsiún maidir le hIompar Idirnáisiúnta d'Iarnród (COTIF) an 9 Bealtaine 1980, arna leasú le Prótacal Vilnias an 3 Meitheamh 1999, IO L 51, 23.2.2013, lgh. 8-10.

                     (3)

                        Rialachán Cur Chun Feidhme (AE) 2019/779 ón gCoimisiún an 16 Bealtaine 2019 lena leagtar síos forálacha mionsonraithe maidir le córas deimhniúcháin ar eintitis atá freagrach as cothabháil feithiclí de bhun Threoir (AE) 2016/798 ó Pharlaimint na hEorpa agus ón gComhairle agus lena n‑aisghairtear Rialachán (AE) Uimh. 445/2011 ón gCoimisiún (IO L 139I , 27.5.2019, lch. 360).

                     (4)

                        Rialachán Cur Chun Feidhme (AE) 2021/541 ón gCoimisiún an 26 Márta 2021 lena leasaítear Rialachán (AE) Uimh. 1305/2014 a mhéid a bhaineann le feabhas a chur ar ríomh agus malartú sonraí agus iad a shimpliú agus an próiseas um Bainistiú Rialaithe Athruithe a thabhairt cothrom le dáta (IO L 108, 29.3.2021, lch. 19).

                     (5)

                        Maoluithe ó chur i bhfeidhm STIanna ag na Stáit Chonarthacha ar Ballstáit den Aontas Eorpach iad freisin agus Stáit Chonarthacha a chuireann dlí ábhartha an Aontais Eorpaigh i bhfeidhm i gcomhréir le comhaontú leis an Aontas Eorpach, bheadh siad fós faoi réir dhlí an Aontais.

                     (6)

                        Rialachán Cur Chun Feidhme (AE) 2021/541 ón gCoimisiún an 26 Márta 2021 lena leasaítear Rialachán (AE) Uimh. 1305/2014 a mhéid a bhaineann le feabhas a chur ar ríomh agus malartú sonraí agus iad a shimpliú agus an próiseas um Bainistiú Rialaithe Athruithe a thabhairt cothrom le dáta (IO L 108, 29.3.2021, lch. 19)

                     (7)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64

                     (8)

                        Cinneadh 2013/103/AE ón gComhairle an 16 Meitheamh 2011 maidir le síniú agus tabhairt i gcrích an Chomhaontaithe idir an tAontas Eorpach agus an Eagraíocht Idir-rialtasach um Iompar Idirnáisiúnta d’Iarnród maidir le hAontachas an Aontais Eorpaigh leis an gCoinbhinsiún maidir le hIompar Idirnáisiúnta d’Iarnród (COTIF) an 9 Bealtaine 1980, arna leasú le Prótacal Vilnias an 3 Meitheamh 1999, (IO L 51, 23.2.2013, lch. 1.)

                     (9)

                        Rialachán Cur Chun Feidhme (AE) 2021/541 ón gCoimisiún an 26 Márta 2021 lena leasaítear Rialachán (AE) Uimh. 1305/2014 a mhéid a bhaineann le feabhas a chur ar ríomh agus malartú sonraí agus iad a shimpliú agus an próiseas um Bainistiú Rialaithe Athruithe a thabhairt cothrom le dáta (IO L 108, 29.3.2021, lch. 19)